সংক্রমণের কারণ অনেক  জন্মের পর প্রথম শিশুকে শুধু বুকের দুধ দিতে হয় এবং জন্মের পরপরই শালদুধ দিতে হয়। যদি না দেওয়া হয় তাহলে শিশুর রোগ প্রতিরোধ ক্ষমতা কমে যায় এবং সহজেই বিভিন্ন রোগে আক্রান্ত হয়। শিশুকে বোতলের দুধ খাওয়ালে বোতলের মাধ্যমে জীবাণু শিশুর পেটে যেতে পারে। বোতল ঠিকমতো পরিষ্কার না করলে, মুখ খোলা রাখলে, দুধ বানিয়ে অনেকক্ষণ রেখে দিলে বা একবার খাবারের পর কিছু দুধ থেকে গেলে তার সঙ্গে নতুন করে দুধ মিলিয়ে খাওয়ালেও দুধের মাধ্যমে শিশু আক্রান্ত  হতে পারে।  অনেক মা বুকের দুধ বোতলে ভরে খাওয়ান। মায়েরা চান শিশুকে বোতলের অভ্যাস রাখতে। এতে করে শিশু মায়ের দুধ টানতে চায় না। ফলে মায়ের দুধ কমে যায়। শিশু বোতলে অভ্যস্ত হয়ে পড়ে, তখন মায়েরা বাধ্য হন কৌটার দুধ খাওয়াতে। এর ফলেও শিশুর ডায়রিয়া হয়।  আবার অনেক সময় মায়েরা রাতে ঘুমানোর সময় বোতলে দুধ ভরে রাখেন এবং ঘুমন্ত শিশুকে ওই দুধ খাওয়াতে থাকেন। বোতলের দুধ নষ্ট হয়ে যায়, যা থেকে শিশুর ডায়রিয়া হতে পারে। এ ছাড়া ঘুমের মধ্যে শরীরের অনেক অঙ্গ-প্রত্যঙ্গ কাজ করে না। খাদ্যনালিতে রক্ত সরবরাহ কমে যায়। ফলে খাদ্য  হজমও হয় না।  - খাবার বা পানি খোলা পাত্রে রাখলে বা ময়লা পাত্রে রাখলে।  - পানি না ফুটিয়ে খেলে, বিশেষ করে শহরের সরবরাহের পানিতে অনেক সময় সহনীয় মাত্রার বেশি জীবাণু থাকে, সে জন্য খাওয়ার পানি কমপক্ষে ৩০ মিনিট ফুটিয়ে পান করা জরুরি। তবে টিউবওয়েলের পানি ফোটানোর প্রয়োজন নেই।  - ফ্রিজে রাখা খাবার সামান্য গরম করে খাওয়ালে, বাসি খাবার বা বাইরের খাবার খেলে।  - খাওয়ার আগে আপনার ও শিশুর হাত না ধোয়ালে, বিশেষ করে পায়খানা করার পর হাত না ধুয়ে শিশুকে খাওয়ালে।  - শিশুর অপুষ্টি বা হাম হলে তার রোগ  প্রতিরোধ ক্ষমতা কমে যায়। ফলে সহজেই জীবাণু দ্বারা আক্রান্ত হয়, বিশেষ করে ডায়রিয়ায়। ডায়রিয়ায় সাধারণত দুই বছরের নিচের শিশুরাই বেশি আক্রান্ত হয়। এর মধ্যে ছয় থেকে ১১ মাস বয়সী শিশুদের বাড়তি খাবার শুরু করা হয় বলে এ সময় শিশুদের মধ্যে ডায়রিয়ার প্রকোপ বেশি থাকে। ডায়রিয়ার সবচেয়ে বড় জটিলতা হলো পানিশূন্যতা। পানিশূন্যতা হলে শিশু দুর্বল হয়ে পড়ে, মেজাজ খিটখিটে হয়ে যায়, প্রস্রাব বন্ধ হয়ে যায়। এমনকি শিশু অজ্ঞানও হয়ে যেতে পারে। কোনো শিশুর ডায়রিয়া হলে সব সময় খেয়াল রাখতে হবে, শরীরে পানিশূন্যতা আছে কি না।